| Pica de Richard |
| --- |
| Exemplar en Tailandia. |
| Estado de conservación |
| Pouco preocupante (LC)Pouco preocupante |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Orde: | Passeriformes |
| Familia: | Motacillidae |
| Xénero: | *Anthus* |
| Especie: | ***A. richardi*** |

 |
| Nome binomial |
| '**Anthus richardi'**Vieillot, 1818 |

A **pica de Richard** *(Anthus richardi)* é un paxaro de tamaño medio que cría no norte de Asia e pasa o inverno no sur deste continente. Aparece de xeito relativamente frecuente no leste de Europa. O nome desta ave foille dado en lor do naturalista francés Richard de Lunéville.

Descrición
----------

A pica de Richard é unha pica de tamaño grande e de patas e dedas longas, particularmente a deda posterior que é moi recta, en relación ós doutras especies semellantes. Mide entre 17 e 20 cm, pesa entre 25 e 36 gramos e ten unha envergadura de ás de entre 20 e 30 cm. É un paxaro esvelto e de cola e bico longos que a miúdo adopta unha postura erguida. A súa coloración faino difícil de distinguir cando está pousado no chan: a parte superior do corpo ten listas escuras sobre un fondo acastañado; a gorxa, que ten listas negras, e os vaos teñen cores que van do beixe ó rosado. O abdome e abrancazado. A cola ten plumas exteriores brancas e o bico é negro coa base da parte inferior amarela. A cara é moi debuxada cunha banda ocular negra, zona superciliar branca e faixas no "bigote" e a zona malar. As ás amosan dúas barras pálidas.

As diferentes subespecies teñen aspectos algo diferentes: 

* A. r. sinensis é máis pequena e menos listada cá forma típica.
* A. r. centralasiae, meirande e coa parte superior do corpo de cor máis areenta.
* A. r. dauricus, de lombo máis listado.

É unha ave que voa de xeito ondulante pero con forza, e emite unha chamada semellante á do pardal. O seu canto e unha serie monótona de notas que emite mentres que voa.

Distribución xeográfica e hábitat
---------------------------------

A pica de Richard vive principalmente en estepas herbáceas e zonas abertas do leste de Asia, dende o leste de Casaquistán ata ó Océano Pacífico. Pasa o inverno no subcontinente indio, o sueste de Asia e o sur da China, e ten sido vista en zonas tan meridionais coma Sri Lanka, Singapur e o norte da illa de Borneo. Algunhas aves desprázanse cara ó oeste no outono e algúns exemplares adoitan aparecer en case tódolos países de Europa, o Oriente Próximo e o norte de África. De feito pequenas poboacións invernan na Península Ibérica e Marrocos.

 Exemplar de pica de Richard fotografiado na India.
Prefire ás áreas máis húmidas ás secas e aparece tanto en zonas completamente chas coma nas abas das montañas. Durante as migracións vese a miúdo en zonas de labranza, nas costas e en beiras de ríos cubertas de area.

Reprodución e alimentación
--------------------------

*Anthus richardi*
A construción dos niños comeza entre unha e dúas semanas despois de chegaren ás áreas de cría. Os niños son pequenas depresións agachadas entre a vexetación que escalan na terra e cobren de brión e herbas. Poñen entre catro e seis ovos, moi debuxados con pencas e liñas acastañadas, oliváceas ou grises.

Son aves insectívoras que captura as súas presas no chan ou no aire despois dun voo curto. Ocasionalmente comen tamén sementes.

Situación das poboacións
------------------------

Non hai estimacións sobre o número de exemplares desta especie. A IUCN considera que e unha ave habitual, polo menos en parte da súa área de distribución, e non a considera unha especie ameazada.

Notas
-----

1. ↑  BirdLife International (2013). "*Anthus richardi*". *Lista Vermella de especies ameazadas. Versión 2013.2* (en inglés). Unión Internacional para a Conservación da Natureza. Consultado o 26 November 2013.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Pica de Richard Modificar a ligazón no Wikidata*** |

### Ligazóns externas

* A pica de Richard na "Lista vermella de especies ameazadas" da IUCN.

|  |  |
| --- | --- |
| Identificadores taxonómicos | 
* Avibase: 41ECD10E24E8772D
* BioLib: 176470
* BirdLife: 103821389
* Dyntaxa: 205750
* eBird: ricpip1
* EOL: 45513738
* EUNIS: 885
* FE: 97410
* FE-New: ID
* GBIF: 9465111
* GlobalSpecies: 905990
* iNaturalist: 13726
* IRMNG: 10600956
* ITIS: 558663
* IUCN: 103821389
* NBN: NHMSYS0000533927
* NCBI: 45799
* Soortenregister: 139601
* TAXREF: 3709
* Xeno-canto: Anthus-richardi

 |